Iqtisodiyot tarmoqlari, ijtimoiy soha obyektlari va ko‘p kvartirali uy-joy fondini 2021/2022-yillar kuz-qish davrida barqaror ishlashga tayyorlashni ta’minlash chora-tadbirlari to‘g‘risida

Iqtisodiyot tarmoqlari, ijtimoiy soha obyektlari va ko‘p kvartirali uy-joy fondini 2021/2022-yillar kuz-qish davrida barqaror ishlashga tayyorlash maqsadida Vazirlar Mahkamasi qaror qiladi:
 1. Quyidagilar:
 a) O‘zbekiston Respublikasi Prezidentining “Obod qishloq” va “Obod mahalla” dasturlarini amalga oshirish bo‘yicha qo‘shimcha chora-tadbirlar to‘g‘risida” 2021-yil 2-apreldagi PQ-5048-son qaroriga muvofiq joriy yilda barcha tuman va shaharlardagi jami 7 794 ta qishloq va mahallada umumiy qiymati 20,8 trln so‘mlik qurilish, ta’mirlash va obodonlashtirish ishlari amalga oshirilayotganligi;
 b) O‘zbekiston Respublikasi Prezidentining “Ko‘p kvartirali uy-joylarni boshqarish tizimini yanada takomillashtirish to‘g‘risida” 2021-yil 19-iyundagi PQ-5152-son qaroriga muvofiq:
 2021-yil 1-iyuldan boshlab ko‘p kvartirali uy-joylarni mukammal va joriy ta’mirlash ishlarini moliyalashtirish mazkur uy-joylarni ta’mirlash ishlari umumiy smeta qiymatining:
 30 foiz miqdordagi mablag‘lar mulkdorlar hisobidan;
 70 foiz miqdordagi mablag‘lar teng ulushlarda O‘zbekiston Respublikasi respublika budjeti va mahalliy budjetning qo‘shimcha manbalari hisobidan amalga oshirilishi;
 joriy yilda ko‘p kvartirali uy-joylarni mukammal va joriy ta’mirlash uchun O‘zbekiston Respublikasi respublika budjetidan 100 mlrd so‘m ajratilganligi;
 ko‘p kvartirali uy-joylarda istiqomat qiluvchi, O‘zbekiston Respublikasi Moliya vazirligi tomonidan olib boriladigan “Ijtimoiy himoya yagona reyestri” axborot tizimida ro‘yxatga olingan ijtimoiy himoyaga muhtoj oilalarga majburiy badalni to‘lab berish uchun “Temir daftar”ga kiritilgan oilalarni qo‘llab-quvvatlash chora-tadbirlarini moliyalashtirish manbalari, “Yoshlar daftari” va “Ayollar daftari” jamg‘armalari hisobidan subsidiya ajratilishi belgilanganligi;
 v) ko‘p kvartirali uylardagi aholining yashashi uchun qulay va xavfsiz shart-sharoitlar yaratish hamda avariya holatlarining oldini olish uchun Qoraqalpog‘iston Respublikasi respublika budjeti, viloyatlar va Toshkent shahar mahalliy budjet mablag‘lari hisobidan hududlarda joriy yil yakuniga qadar 2000 dan ortiq foydalanish muddati o‘tgan liftlarni yangisiga almashtirish hamda ta’mirga muhtojlarini mukammal ta’mirlash ishlari amalga oshirilayotganligi;
 g) xalqaro moliya institutlari va O‘zbekiston Respublikasi respublika budjetining 2,5 trln so‘m mablag‘lari hisobidan Andijon, Buxoro, Samarqand, Toshkent, Xorazm, Farg‘ona viloyatlari va Toshkent shahrining issiqlik tizimi modernizatsiya va rekonstruksiya qilinayotganligi;
 d) Qoraqalpog‘iston Respublikasi Uy-joy kommunal xizmat ko‘rsatish vazirligi, viloyatlar va Toshkent shahar uy-joy kommunal xizmat ko‘rsatish boshqarmalari huzurida Ko‘p kvartirali turar joy fondini ta’mirlash jamg‘armalari tashkil etilganligi ma’lumot uchun qabul qilinsin. 
 2. Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari hududlarning sektorlari rahbarlari, Mahalla va oilani qo‘llab-quvvatlash vazirligi, manfaatdor vazirliklar va idoralar bilan birgalikda kuz-qish mavsumiga tayyorgarlik ishlarini quyidagilardan boshlasin:
 respublika aholisini ijtimoiy jihatdan qo‘llab-quvvatlash uchun barcha hududlarda maqbul narxlarda oziq-ovqat yarmarkalarini tashkil etish; 
 “Temir daftar”larga kiritilgan oilalarga ko‘mir, suyultirilgan gazni o‘z vaqtida yetkazib berish va bolalarni issiq kiyim-kechak bilan ta’minlash;
 olis va borish qiyin bo‘lgan hududlarda hamda sel kelishi oqibatida yo‘llar talafot ko‘rishi ehtimoli mavjud qishloq (ovul)larga ko‘mir va suyultirilgan gaz hamda kamida 15 — 20 kunga yetadigan asosiy turdagi oziq-ovqat mahsulotlari zaxirasini yaratish.
 3. Belgilab qo‘yilsinki:
 a) aholini ijtimoiy jihatdan qo‘llab-quvvatlash uchun quyidagi ishlar O‘zbekiston Respublikasi respublika budjeti hamda Qoraqalpog‘iston Respublikasi respublika budjeti, viloyatlar va Toshkent shahar mahalliy budjetlarining qo‘shimcha manbalari hisobidan teng ulushlarda amalga oshiriladi:
 markazlashtirilgan manbalar hisobidan tashqi issiqlik ta’minoti modernizatsiya qilinayotgan ko‘p kvartirali uy-joylarning ichki isitish tizimlarini qayta tiklash;
 ko‘p kvartirali uylarning tashqi sanitariya-gigiyenik uzellari talab darajasida bo‘lmaganlarining holatini yaxshilash;
 b) joriy mavsumdan boshlab kelgusida Qoraqalpog‘iston Respublikasi respublika budjeti, viloyatlar va Toshkent shahar mahalliy budjetlarining mablag‘lari hisobidan ko‘p kvartirali uy-joy fondi va tutash hududlarni ta’mirlash va obodonlashtirish ishlarini moliyalashtirish qat’iy ravishda Ko‘p kvartirali turar joy fondini ta’mirlash jamg‘armalari orqali amalga oshiriladi.
 4. Namangan, Qashqadaryo, Xorazm va Toshkent viloyatlari hamda Toshkent shahar hokimlariga Ko‘p kvartirali turar joy fondini ta’mirlash jamg‘armalariga zarur mablag‘larni ajratishda Vazirlar Mahkamasining tegishli qarorlarini bajarish bo‘yicha amaliy choralar ko‘rilmaganligi qat’iy ko‘rsatib o‘tilsin. 
 5. Quyidagilar:
 Iqtisodiyot tarmoqlari, ijtimoiy soha obyektlari va ko‘p kvartirali turar joy fondini 2021/2022-yillar kuz-qish davrida barqaror ishlashga tayyorlash bo‘yicha kompleks chora-tadbirlar 1-ilovaga muvofiq;
 Respublika va hududlar iqtisodiyot tarmoqlari, ijtimoiy soha obyektlari va ko‘p kvartirali turar joy fondini kuz-qish mavsumida barqaror ishlashga tayyorlash ishlarining yig‘ma parametrlari 2 — 2o-ilovalarga muvofiq;
 Respublika va hududlar iqtisodiyot tarmoqlari, ijtimoiy soha obyektlari va ko‘p kvartirali turar joy fondini kuz-qish mavsumiga tayyorlash uchun yo‘naltiriladigan mablag‘lar va ularning manbalari 3 — 3o-ilovalarga muvofiq;
 Respublika va hududlar bo‘yicha ko‘p kvartirali turar joy fondini mukammal va joriy ta’mirlash parametrlari 4 — 4o-ilovalarga muvofiq;
 Markazlashtirilgan manbalar hisobidan hududlarda issiqlik ta’minoti modernizatsiya qilinayotgan ko‘p kvartirali uylarning ichki isitish tizimlarini modernizatsiya qilish parametrlari hamda hududlarda tashqi sanitariya-gigiyenik uzellari talab darajasida bo‘lmagan ko‘p kvartirali uylarning sanitariya-gigiyenik holatlarini yaxshilash parametrlari 5-5a-ilovalarga muvofiq;
 Respublika va hududlar bo‘yicha issiqlik ta’minoti obyektlari va uskunalarini kuz-qish mavsumiga tayyorlash parametrlari 6 — 6n-ilovalarga muvofiq;
 Respublika va hududlar bo‘yicha ichimlik suv ta’minoti obyektlari va uskunalarini kuz-qish mavsumiga tayyorlash parametrlari 7 — 7o-ilovalarga muvofiq;
 Respublika va hududlar bo‘yicha elektr tarmoqlari va qurilmalarini kuz-qish davrida barqaror ishlashga tayyorlash parametrlari 8 — 8o-ilovalarga muvofiq;
 Respublika va hududlar bo‘yicha gaz ta’minoti obyektlari va qurilmalarini kuz-qish mavsumiga tayyorlash parametrlari 9 — 9o-ilovalarga muvofiq;
 Respublika va hududlar bo‘yicha kuz-qish mavsumida aholiga suyultirilgan gaz yetkazib berish parametrlari 10 — 10n-ilovalarga muvofiq;
 Respublika va hududlar bo‘yicha ijtimoiy soha obyektlarini mukammal va joriy ta’mirlash parametrlari 11 — 11o-ilovalarga muvofiq;
 Respublika va hududlar bo‘yicha kuz-qish mavsumi uchun ko‘mir mahsulotlari zaxirasini yaratish parametrlari 12— 12n-ilovalarga muvofiq;
 Respublika va hududlar bo‘yicha ijtimoiy soha obyektlariga kuz-qish mavsumi uchun ko‘mir mahsulotlari yetkazib berish parametrlari 13 — 13n-ilovalarga muvofiq;
 Respublika va hududlar bo‘yicha olis va borish qiyin bo‘lgan qishloq (ovul)larda ko‘mir, suyultirilgan gaz va asosiy turdagi oziq-ovqat mahsulotlari zaxirasini yaratish parametrlari 14 — 14n-ilovalarga;
 Iqtisodiyot tarmoqlari, ijtimoiy soha obyektlari va ko‘p kvartirali turar joy fondini 2021/2022-yillar kuz-qish davrida barqaror ishlashga tayyorlashni muvofiqlashtirish bo‘yicha respublika komissiyasi (keyingi o‘rinlarda — Respublika komissiyasi) tarkibi 15-ilovaga muvofiq tasdiqlansin.
 6. Respublika komissiyasi (A. Ramatov) ga:
 zarur hollarda, ushbu qaror bilan tasdiqlangan parametrlarga Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining asoslangan takliflari asosida o‘zgartirish va qo‘shimchalar kiritish huquqi berilsin;
 2021/2022-yillar kuz-qish mavsumiga tayyorgarlik holati yuzasidan har oy yakuni bo‘yicha selektor yig‘ilishini o‘tkazib, mas’ul vazirliklar va idoralar, xo‘jalik birlashmalari hamda hududlar rahbarlarining hisobotlarini eshitib borsin;
 mazkur qaror bilan belgilangan parametrlarni bajarishga mas’ul bo‘lgan tegishli organ rahbarlari belgilangan vazifalarni o‘z vaqtida bajarmagan yoki qoniqarsiz bajargan taqdirda ularga nisbatan Vazirlar Mahkamasining “Vazirlar Mahkamasining mansabdor shaxslariga, davlat va xo‘jalik boshqaruvi organlari, Qoraqalpog‘iston Respublikasi Vazirlar Kengashi, viloyatlar, shaharlar va tumanlar hokimliklari rahbarlariga nisbatan intizomiy jazo choralarini qo‘llash tartibi to‘g‘risidagi nizomni tasdiqlash haqida” 2017-yil 10-maydagi 264-son qaroriga muvofiq intizomiy choralar ko‘rsin.
 7. Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari:
 bir hafta muddatda Qoraqalpog‘iston Respublikasi, viloyatlar va Toshkent shahrida hamda har bir tuman va shaharlarda Respublika komissiyasi tarkibiga kiritilgan vazirlik va idoralarning hududiy organlari rahbarlaridan iborat hududiy ishchi guruhlar tashkil etsin va ular tomonidan amalga oshiriladigan ishlar mahallalar kesimida belgilab berilsin;
 har bir tuman va shaharlardagi mahallalarda xalq bilan muloqot tarzida o‘tkaziladigan uchrashuvlarda mazkur qaror bilan kuz-qish mavsumiga tayyorgarlik va uni talafotsiz o‘tkazish bo‘yicha belgilab berilgan parametrlarning bajarilishi yuzasidan aholiga hisobot berib borish tizimini yo‘lga qo‘ysin.
 Respublika komissiyasi, tuman (shahar) hokimlari va hududiy ishchi guruhlar a’zolariga qishloq aholi punktlari, ijtimoiy soha obyektlari va ko‘p kvartirali uy-joy fondini kuz-qish davrida barqaror ishlashga tayyorlash bo‘yicha belgilangan parametrlar va chora-tadbirlarning o‘z vaqtida va sifatli bajarilishini ta’minlash yuzasidan shaxsiy mas’uliyat yuklansin.
 8. O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B. Musayev bir hafta muddatda alohida ishchi guruh tuzgan holda hududlarda, ayniqsa, qishloq aholi punktlarida ijtimoiy soha obyektlarini kuz-qish davrida barqaror ishlashga tayyorlash borasidagi ishlarning holatini o‘rgansin va aniqlangan kamchiliklarni bartaraf etish yuzasidan Respublika komissiyasiga taklif kiritsin.
 9. O‘zbekiston Respublikasi Moliya vazirligi:
 Qoraqalpog‘iston Respublikasi Vazirlar Kengashi Raisi, viloyatlar, Toshkent shahar hokimlari tomonidan taqdim etilgan asosli hisob-kitoblarga muvofiq ijtimoiy soha obyektlarida kuz-qish mavsumi uchun ko‘mir mahsulotlariga haqiqiy talabdan kelib chiqib zarur mablag‘lar ajratish; 
 O‘zbekiston Respublikasi Oliy va o‘rta maxsus ta’lim vazirligi bilan birgalikda 2021-yilda O‘zbekiston Respublikasining respublika budjetidan professional ta’lim muassasalariga ko‘mir mahsulotlarini xarid qilish uchun ajratilgan mablag‘ni vazirlikning kasbiy ta’limni rivojlantirish va muvofiqlashtirish hududiy boshqarmalarining shaxsiy hisobvaraqlariga o‘tkazib berish choralarini ko‘rsin.
 Bunda mazkur markazlashtirilgan mablag‘lar hisobidan respublikadagi oliy ta’lim muassasalari huzuridagi texnikumlarni zarur ko‘mir mahsulotlari bilan ta’minlash xarajatlari ham inobatga olinsin.
 10. O‘zbekiston Respublikasi Qishloq xo‘jaligi vazirligi 2021/2022-yillar qish-bahor mavsumiga g‘amlanadigan asosiy turdagi qishloq xo‘jaligi mahsulotlarini saqlash joylari ro‘yxatini (dislokatsiyasini) tasdiqlasin hamda ularni g‘amlash parametrlarining o‘z vaqtida va to‘liq bajarilishini ta’minlash choralarini ko‘rsin.
 11. O‘zbekiston Respublikasi Energetika vazirligi, Iqtisodiy taraqqiyot va kambag‘allikni qisqartirish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari mas’ul xo‘jalik birlashmalari bilan birgalikda:
 elektr va tabiiy gaz qurilmalarini ta’mirlash, ularning barqaror ishlashini ta’minlash, issiqlik va elektr energiyasi ishlab chiqaruvchi tashkilotlarga yoqilg‘i resurslarini uzluksiz yetkazib berish choralarini ko‘rsin;
 aholiga, ijtimoiy soha obyektlariga, boshqa toifadagi iste’molchilarga zarur miqdorlarda energetika resurslarini yetkazib berish bo‘yicha muntazam ravishda “mahallabay” tizimida o‘rganishlar olib borib, ajratilgan resurslarni yetkazib berish choralarini ko‘rsin.
 12. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 O‘zbekiston Respublikasi Moliya vazirligi bilan birgalikda ushbu qarorning 5a-ilovasidagi belgilangan tadbirlarning loyiha-qidiruv ishlari xarajatlarini mahalliy budjetning qo‘shimcha manbalari hisobidan 2021-yil 1-noyabrga qadar moliyalashtirsin;
 kuz-qish mavsumiga tayyorgarlik ko‘rish va uni talafotsiz o‘tkazish bo‘yicha olib borilayotgan ishlar yuzasidan Respublika komissiyasiga kunlik ma’lumot taqdim etib borsin;
 kuz-qish mavsumiga tayyorgarlik ko‘rish va uni talafotsiz o‘tkazish yuzasidan xalq deputatlari mahalliy Kengashlariga hisobot berib borsin hamda mahalliy televideniyelarda har oyda “ochiq muloqot” hamda brifinglar o‘tkazib borilishini ta’minlasin.
 13. Quyidagilarga:
 Qoraqalpog‘iston Respublikasi Vazirlar Kengashi Raisi, viloyatlar, Toshkent shahar hokimlari zimmasiga — iqtisodiyot tarmoqlari, ijtimoiy soha obyektlari va ko‘p kvartirali uy-joy fondini 2021/2022-yillar kuz-qish davrida barqaror ishlashga tayyorlash bo‘yicha parametrlar va chora-tadbirlarning o‘z vaqtida va sifatli bajarilishini ta’minlash;
 Uy-joy kommunal xizmat ko‘rsatish vazirligi huzuridagi Ko‘p xonadonli uy-joy fondidan foydalanishni nazorat qilish inspeksiyasiga — ko‘p kvartirali uy-joy fondini kuz-qish davriga tayyorlash, jumladan, ularni ta’mirlash va ichki muhandislik-kommunikatsiya tarmoqlarini soz holatga keltirish bilan bog‘liq ishlarning sifatli tashkil etilishini nazorat qilish;
 Uy-joy kommunal xizmat ko‘rsatish vazirligi huzuridagi Ichimlik suvidan foydalanishni nazorat qilish inspeksiyasiga — ichimlik suv ta’minoti va oqova suv obyektlarini kuz-qish davriga tayyorlash ishlarining puxta va sifatli bajarilishini nazorat qilish;
 O‘zbekiston Respublikasi Sanoat xavfsizligi davlat qo‘mitasiga — ijtimoiy soha obyektlaridagi isitish qozonlari va ularning issiqlik tarmoqlarini kuz-qish davriga tayyorlash va ulardan samarali foydalanishni tashkil etish ishlarining xavfsizligini belgilangan tartibda ta’minlash;
 “O‘zneftgazinspeksiya” va “O‘zenergoinspeksiya”ga — kuz-qish davrida aholi va ijtimoiy soha obyektlariga elektr energiyasi, tabiiy va suyultirilgan gazni uzluksiz yetkazib berish bo‘yicha belgilangan parametrlar bajarilishini hamda iste’molchilar tomonidan energiya resurslaridan oqilona va tejamli foydalanilishini nazorat qilish;
 O‘zbekiston Respublikasi Favqulodda vaziyatlar vazirligiga — ko‘p kvartirali uylarni kuz-qish davriga tayyorlash jarayonida dudburonlar va ventilatsiya tizimlarini ta’mirlash, izolatsiya qilish hamda tozalash ishlarining o‘z vaqtida va sifatli amalga oshirilishini nazorat qilish yuzasidan shaxsiy javobgarlik yuklansin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov, Bosh vazirning moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov, Bosh vazirning ijtimoiy rivojlantirish masalalari bo‘yicha o‘rinbosari B.A. Musayev hamda Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari zimmasiga yuklansin.